**תורת חב"ד לבני הישיבות** הוא ארגון המסונף לצעירי אגודת חב"ד בישראל שבסיסו בכפר חב"ד, הפועל במטרה להפיץ את תורת חסידות חב"ד, בעיקר בקרב ישיבות המזוהות עם הציונות הדתית, בעזרת שיעורים, התוועדויות, הוצאה לאור של עלונים ושל ספרים ועוד.

היסטוריה
--------

הארגון הוקם בשנת תשס"א על ידי הרב משה שילת. בתחילת דרכו קיים הארגון בעיקר שיעורי תורה והתוועדויות בישיבות הסדר. בשנת 2004 נרשם הארגון כעמותה.

בחודש תמוז תשס"ח הקים הארגון את מרכז "נשמתא דאורייתא" בשכונת קריית משה בירושלים, הכולל ספריה וחדרי שיעורים לעילוי נשמת חללי הפיגוע בישיבת מרכז הרב.

משרדי הארגון ממוקמים ליד מרכז צעירי אגודת חב"ד בישראל, מאז תשפ"ג נקרא הבניין חב"ד לצעירים בישראל על שם יוסף ספרא. נכון לשנת 2018, המחזור השנתי של העמותה עמד על כ-11 מיליון שקלים.

אלבומי צמאה
-----------

 ערך מורחב – **צמאה**  

ב-2015 התחיל הארגון להוציא סדרת אלבומים של ניגוני חב"ד בשם ״צמאה״. האלבומים מופקים על ידי המוזיקאי נאור כרמי. בביצוע הניגונים משתתפים זמרים ואמנים ידועים, דתיים וחילונים, בהם: רמי קלינשטיין, אברהם פריד, אהוד בנאי, אביתר בנאי, ברי סחרוף ואחרים. נכון ל-2021 יצאו לאור שישה אלבומים.

אירועי י"ט בכסלו - יריד החסידות ומופעי צמאה
-------------------------------------------

משמאל לימין: אברהם פריד, נאור כרמי וחיליק פרנק במופעי 'צמאה' בבנייני האומה בי"ט בכסלו ה'תשע"ד
בשנים תשס"ה-תשס"ח ארגן הארגון התוועדות מרכזית לכל בני הישיבות בי"ט בכסלו בישיבת תומכי תמימים המרכזית בכפר חב"ד, בשנת תשס"ז נערך לראשונה התוועדות מרכזית בבנייני האומה בהשתתפות הרבנים מרדכי אליהו, יואל כהן ויצחק מנחם וינברג, בתשס"ח נערכו 130 התוועדויות בישראל, שבהן השתתפו כ-10,000 בני ישיבות.

משנת תשס"ט מתקיים אירוע מרכזי במרכז הקונגרסים בירושלים, שהפך עם השנים ל'שבוע החסידות', המוקדש לתורת החסידות. בשבוע זה מתקיימים כנסים והתוועדויות לגברים ולנשים, בהשתתפות הרב יהושע שפירא, הרב שבתי סלבטיצקי, הרב מיכי יוספי, הרב יצחק גינזבורג, הרבנית ימימה מזרחי ועוד. הרב יואל כהן השתתף בהתוועדויות עד לפטירתו בתשפ"א.

החל משנת תשע"א מתקיימת במקום גם מכירת ספרים בתחום החסידות, הכוללים סוגות שונות: אבות החסידות, החסידות לענפיה, חסידות חב"ד, הגות חסידית, סיפורת חסידית וספרי ילדים, במחירים אטרקטיביים לציבור. בשנת תשע"ז נמכרו במהלך ימי המכירות קרוב ל-500,000 ספרים, משתתפים ביריד הספרים בעיקר יהודים דתיים וחרדים.

החל משנת תשע"ד מתקיימות במסגרת האירועים מדי שנה כעשר הופעות מוזיקליות בשם 'צמאה', ונוטלים בהן חלק האמנים המשתתפים באלבומי צמאה, בשנת תשפ"ג הופיע לנשים הזמרת יובל דיין. בשנת תשע"ו עמד מספר המשתתפים על כ-60,000, בתשע"ז כ-70,000 איש ובתשע"ט שוב כ-60 אלף. כמו כן הם קיימו גם כמה אירועי מופע של צמאה בקיץ לסטודנטים ואירוע בתל אביב.

לב לדעת ותוכנית לבנות
---------------------

בשנת תשע"א יסד הארגון תוכנית רב שנתית ללימוד עצמי בתורת חסידות חב"ד בשם **לב לדעת**. התוכנית מיועדת לאברכים ולבחורי ישיבות. יחידות הלימוד נערכו על ידי צוות בראשות הרב יואל כהן. התוכנית כוללת מבחנים, ומי שעוברים אותם בהצלחה מקבלים מלגות ושוברי קנייה. בתוכנית מופעלת רשת כוללי ערב לאברכים, ללימוד חסידות בעיון. את הפעילות מנהל הרב מאיר אליאני.

במקביל מתקיימת תוכנית לימוד שנתית עבור בנות מכללות ואולפנות בשם "מעיינותייךְ". בתוכנית שני מסלולים: לימוד ספר התניא, והמועדים בחסידות. מתקיימים ערבי עיון בנושא. את הפעילות מנהלת חיה וולס.

פרסומים
-------

### מגזינים

החל משנת תשס"ד מוציא הארגון ארבע פעמים בשנה מגזין לבני הישיבות הציוניות בשם **מעיינותיך - למחשבת חב"ד**. לציבור החרדי מוציא הארגון החל משנת תשע"ו ארבע פעמים בשנה את המגזין **אור וחיות**.

### הוצאת ספרים מעיינותיך

הארגון מפעיל בית הוצאה לאור בשם "הוצאת ספרים מעיינותיך" המוציא לאור ביוגרפיות, ספרי הגות ומחשבה מקוריים המבוססים על תורת חב"ד ומהדורות מבוארות של ספרי תורת אדמו"רי חב"ד. בין השאר ראו אור הספרים:

* **הראשון** - דמותו ומשנתו של שניאור זלמן מלאדי. **השביעי** - דמותו ומשנתו של רבי מנחם מנדל שניאורסון
* **התורה שלי**, חומש מבואר ומאויר לילדים, בשיתוף צעירי אגודת חב"ד, יצא לאור על חומשים בראשית - דברים. **התהילים שלי**, ספר תהילים בפורמט צבעוני ומוסבר.
* סדרת **המעיינות** ספרי מחשבת החסידות מבוארים; **כתר שם טוב המבואר** שני כרכים המבארים את ספרו של הבעל שם טוב, סדרת מאמרי אדמו"רי חב"ד וסדרת **דרך מצותיך המבואר** ארבעה כרכים.
* ליקוטים מספרי הרבי מליובאוויטש: **אוצר לקוטי שיחות**, שישה כרכים; ולפי נושאים: **כלל ישראל** ו**לשיטתייהו**, יסודות בשיטות תנאים ואמוראים. **אוצר רשימות**, מבחר חידושי תורה וקטעי יומן. **אוצר אגרות קודש**, מבחר מכתבים. שני כרכים **אוצר התוועדויות** מתורת מנחם. **אוצר מאמרי חסידות**
* ביאורים של הרב יואל כהן: **ענינה של תורת החסידות**, על קונטרס של הרבי מחב"ד; **סוגיות בחסידות**; **המועדים בחסידות**. על ספר התניא: **איגרת התשובה**, **שער היחוד והאמונה**
* **פתקים משולחנו של הרבי**, תשובות קצרות של הרב שניאורסון ובהן עצות והדרכות, 3 כרכים
* **התוועדות**, שישה כרכים, עם הרבנים עדין אבן ישראל (2 כרכים), שבתי סלבטיצקי (2 כרכים), זלמן גופין והרב חיים שלום דייטש
* **חלקי ה' אמרה נפשי**, מאמרי חסידות של הרבי מלובביץ' עם ביאור של הרב יהושע שפירא
* מהדורה מחודשת של: **בית רבי**, קורות חייהם של שלושת האדמורי"ם הראשונים בשושלת חב"ד
* אסופת שיחות ומכתבים מהרבי מליובאוויטש לנשים ונערות: **את עלית**, **על כלנה**. נשים מספרות על הקשר האישי שלהן עם הרב שניאורסון - **הרבי שלי**
* **שווה לכל נפש** - סדרת מאמרי חסידות בלשון עברית עכשווית, בנושא **חגים**, **תפילה**, **עבודת ה'**, **פרקי אבות** בעריכת הרב משה שילת
* ביאורי תניא: **דרך ארוכה וקצרה, פרקים בתניא** - ביאור על התניא בעריכת מעיין הנדלר. **תניא לאנשים כמוך וכמוני** תשובות על 100 שאלות בחיי היהדות על בסיס התניא, מאת הרב אליעזר שם-טוב ודובי ליברמן
* **להבין חסידות** - מושגי יסוד בעולם המחשבה החסידי, מאת הרב מנחם ברוד
* חלק מספריו של הלל צייטלין - **בפרדס החסידות**, **בפרדס הקבלה**, **מבוא לחסידות ולדרכה של חב"ד**
* **שבעה רועים** - 2 כרכים של תולדות נשיאי חב"ד מעובדים בשפה שווה לכל נפש בעריכת בנימין ליפקין ויאיר וינשטוק, תשפ"ב (2020)
* **סוד הגלות והגאולה** - הרב יוסף יצחק ג'ייקובסון, תשפ"א (2020)
* **נשמתא דאורייתא** - ביאור תורת חסידות חב"ד לתלמוד בבלי, לבנתיים יצא 2 כרכים, תשפ"ג-תשפ"ד

קישורים חיצוניים
----------------

* אתר האינטרנט הרשמי של ספריית מעיינותיך
* דף העמותה באתר גיידסטאר
* רשמים מהתוועדות י"ט כסלו ה'תש"ע
* כל הישיבות התוועדו • מיוחד שטורעם
* קטלוג ההוצאה, מכסלו תשע"ט
* ראיונות עם הזמרים במופע צמאה
* ידידיה מאיר, חסידים מספרים על עצמם, באתר ערוץ 7, מתוך בשבע, 29 בנובמבר 2018
* שלום לאופר, בטנדר אדום: לא ייאמן שכך החל המפעל הגדול של הרב שילת, אתר col כסלו תשפ"ג

הערות שוליים
------------

1. 1 2  דף העמותה באתר גיידסטאר
2. ↑  אלפים חגגו בהתוועדות המרכזית בירושלים, כסלו תשס"ח אתר col.
3. ↑  ב'תורת חב"ד לבני הישיבות' מסכמים את י"ט כסלו כסלו תשס"ח col.
4. ↑  שיחת השבוע, בתשע"ד נערכו לחצי מיליון ספרים.
5. ↑  עיתון בשבע גיליון 724.
6. ↑  שבועון כפר חב"ד גיליון מספר 1784 עמודים 24-29
7. ↑  חב"ד כבשו את בנייני האומה באתר mako.
8. ↑  בלתי נתפס: המארגנים התפללו ל-50,000 בפועל השתתפו 70,000 באתר col.
9. ↑  שעה זוגית סיון רהב מאיר וידידיה מאיר - 30.11.18, אודות מופע צמאה 2018 מדקה 33:45 עד דקה 50:20, באתר glz.co.il
10. ↑  צמאה תשע"ט - טיקצ'אק, באתר 19kislev.co.il (ארכיון)
11. ↑  אתר התוכנית
12. ↑  לב לדעת, סרטונים בערוץ היוטיוב.
13. ↑  אתר התוכנית
14. ↑  נכון לתמוז תשע"ז יצאו 51 גיליונות ארכיון גיליונות מעיינותיך
15. ↑  פרשה לדוגמה פרשת פקודי.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007363607005171

 |